*****

ΚΑΝΟΝΙΣΜΟΣ (ΕΟΚ) αριθ. 1271/89 ΤΟΥ ΣΥΜΒΟΥΛΙΟΥ

της 3ης Μαΐου 1989

για την τροποποίηση του κανονισμού (ΕΟΚ) αριθ. 2245/85 για τον καθορισμό ορισμένων τεχνικών μέτρων διατήρησης των αλιευτικών πόρων της Ανταρκτικής

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 170/83 του Συμβουλίου της 25ης Ιανουαρίου 1983 περί θεσπίσεως κοινοτικού καθεστώτος διατηρήσεως και διαχειρίσεως των αλιευτικών πόρων (1), όπως τροποποιήθηκε από την πράξη προσχώρησης της Ισπανίας και της Πορτογαλίας, και ιδίως το άρθρο 11,

την πρόταση της Επιτροπής,

Εκτιμώντας:

ότι, σύμφωνα με το άρθρο 2 του κανονισμού (ΕΟΚ) αριθ. 170/83, τα αναγκαία μέτρα διατήρησης για την επίτευξη των στόχων που καθορίζονται στο άρθρο 1 του εν λόγω κανονισμού πρέπει να εκπονούνται σε συνάρτηση με τα διαθέσιμα επιστημονικά στοιχεία·

ότι η σύμβαση για τη διατήρηση της θαλάσσιας χλωρίδας και πανίδας της Ανταρκτικής, η οποία στο εξής καλείται «σύμβαση», εγκρίθηκε με την απόφαση 81/691/ΕΟΚ (2)· ότι η σύμβαση αυτή άρχισε να ισχύει για την Κοινότητα στις 21 Μαΐου 1982·

ότι η επιτροπή για τη διατήρηση της θαλάσσιας χλωρίδας και πανίδας της Ανταρκτικής (CCAMLR), που έχει συσταθεί με τη σύμβαση, έλαβε, βάσει σύστασης της επιστημονικής της επιτροπής, μέτρα διατήρησης, τα οποία προβλέπουν για τα ύδατα στα ανοικτά των ακτών της Νοτίου Γεωργίας απαγόρευση της αλιείας που αφορά αποκλειστικά τον Champsocephalus gunnari από τις 4 Νοεμβρίου 1988 μέχρι τις 20 Νοεμβρίου 1989 με κλειστή περίοδο που εκτείνεται από την 1η Απριλίου μέχρι την 1η Οκτωβρίου 1989 και ένα επιτρεπόμενο σύνολο αλιευμάτων (TAC) 13 000 τόνων Patagonotothen brevicauda guntheri για την αλιευτική περίοδο 1988/89 καθώς και σύστημα δηλώσεως των αλιευμάτων·

ότι αυτά τα μέτρα διατήρησης ανακοινώθηκαν στα μέλη της CCAMLR στις 7 Νοεμβρίου 1988· ότι, δεδομένου ότι δεν προβλήθηκαν αντιρρήσεις ως προς τα εν λόγω μέτρα, κατέστησαν δεσμευτικά στις 7 Μαΐου 1989 δυνάμει του άρθρου ΙΧ παράγραφος 6 της σύμβασης·

ότι τα μέλη της CCAMLR δήλωσαν ότι προτίθενται να εφαρμόσουν προσωρινά τα μέτρα διατήρησης, χωρίς να αναμένουν να καταστούν δεσμευτικά, δεδομένου ιδίως ότι το TAC για τον Patagonotothen brevicauda guntheri έχει καθοριστεί για την αλιευτική περίοδο 1988/89, η οποία άρχισε την 1η Ιουλίου 1988, και ότι η κλειστή περίοδος για τον Champsocephalus gunnari άρχισε στις 4 Νοεμβρίου 1988·

ότι πρέπει, κατά συνέπεια, να θεσπιστούν από τώρα οι αναγκαίες διατάξεις προκειμένου να εξασφαλιστεί η εφαρμογή, για τους αλιείς της Κοινότητας, των μέτρων διατήρησης που έχουν εγκριθεί από την CCAMLR·

ότι, σύμφωνα με το άρθρο 3 του κανονισμού (ΕΟΚ) αριθ. 170/83, εναπόκειται στο Συμβούλιο να καθορίσει το TAC ανά ιχθυαπόθεμα η ομάδα ιχθυαποθεμάτων, το διαθέσιμο για την Κοινότητα μερίδιο, καθώς και τους ειδικούς όρους με τους οποίους πρέπει να ασκείται η αλιεία αυτή·

ότι οι αλιευτικές δραστηριότητες που αναφέρονται στον παρόντα κανονισμό υπόκεινται στα μέτρα ελέγχου που προβλέπονται από τον κανονισμό (ΕΟΚ) αριθ. 2241/87 του Συμβουλίου της 23ης Ιουλίου 1987 για τη θέσπιση ορισμένων μέτρων ελέγχου για τις αλιευτικές δραστηριότητες (3), όπως τροποποιήθηκε από τον κανονισμό (ΕΟΚ) αριθ. 3483/88 (4)·

ότι το TAC που καθόρισε η CCAMLR για τον Patagonotothen brevicauda guntheri καλύπτει ολόκληρη την αλιευτική περίοδο 1988/89· ότι τα κράτη μέλη πρέπει να ανακοινώνουν επίσης στην Επιτροπή τα αλιεύματα που πραγματοποίησαν τα σκάφη τους μεταξύ 1ης Ιουλίου 1988 και της ημερομηνίας έναρξης της ισχύος του παρόντος κανονισμού·

ότι ο κανονισμός (ΕΟΚ) αριθ. 2245/85 (5), όπως τροποποιήθηκε τελευταία από τον κανονισμό (ΕΟΚ) αριθ. 1810/88 (6), πρέπει να τροποποιηθεί ανάλογα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2245/85 τροποποιείται ως εξής:

1. Στο άρθρο 2 παράγραφος 3, οι όροι «1η Απριλίου έως την 1η Οκτωβρίου 1988» αντικαθίστανται από τους όρους «4 Νοεμβρίου 1988 έως 20 Νοεμβρίου 1989, με κλειστή περίοδο αλιείας που εκτείνεται από την 1η Απριλίου μέχρι την 1η Οκτωβρίου 1989».

2. Το άρθρο 2α αντικαθίσταται από το ακόλουθο κείμενο:

Άρθρο 2α (*)

Περιορισμοί των αλιευμάτων:

1. Τα αλιεύματα του Patagonotothen brevicauda guntheri που πραγματοποιούνται στην υποζώνη FAO 48.3, Ανταρκτική, κατά τη διάρκεια της περιόδου από 1ης Ιουλίου 1988 μέχρι 30 Ιουνίου 1989 περιορίζονται σε TAC 13 000 τόνων.

2. Η ημερομηνία κατά την οποία οι αλιεύσεις των κοινοτικών πλοίων και των άλλων σχετικών πλοίων θεωρούνται ότι έχουν εξαντλήσει το TAC που αναφέρεται στην παράγραφο 1, καθορίζεται από την Επιτροπή σύμφωνα με το άρθρο 11 παράγραφος 3 του κανονισμού (ΕΟΚ) αριθ. 2241/87, μόλις ληφθούν οι απαραίτητες πληροφορίες που προέρχονται από τη CCAMLR.

3. Από την ημερομηνία που καθορίζεται δυνάμει της παραγράφου 2, απαγορεύεται η αλιεία του Patagonotothen brevicauda guntheri στην υποζώνη FAO 48.3, Ανταρκτική, και τα κοινοτικά σκάφη παύουν να διατηρούν, να μεταμορφώνουν ή να εκφορτώνουν αλιεύματα αυτού του είδους, εφόσον αυτά έχουν αλιευθεί στην υποζώνη μετά την ημερομηνία αυτή.

(*) Οι ζώνες FAO που αναφέρονται στον παρόντα κανονισμό ορίζονται στην ανακοίνωση της Επιτροπής 85/C 335/02 (ΕΕ αριθ. C 335 της 24.12.1985, σ. 2).»

3. Στο άρθρο 2β παράγραφος 1, οι όροι «Chanpsocephalus gunnari» αντικαθίστανται από τους όρους «Patagonotothen brevicauda guntheri».

4. Στο άρθρο 2β παράγραφος 2, η ημερομηνία «1η Ιουλίου 1987» αντικαθίσταται από την ημερομηνία «1η Ιουλίου 1988».

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 3 Μαΐου 1989.

Για το Συμβούλιο

Ο Πρόεδρος

P. SOLBES

(1) ΕΕ αριθ. L 24 της 27. 1. 1983, σ. 1.

(2) ΕΕ αριθ. L 252 της 5. 9. 1981, σ. 26.

(3) ΕΕ αριθ. L 207 της 29. 7. 1987, σ. 1.

(4) ΕΕ αριθ. L 306 της 11. 11. 1988, σ. 2.

(5) ΕΕ αριθ. L 210 της 7. 8. 1985, σ. 2.

(6) ΕΕ αριθ. L 162 της 29. 6. 1988, σ. 1.